text: আশ-শিফা বিনতে আবদুল্লাহ () ছিলেন নবী মুহাম্মদ  এর একজন নারী সাহাবা। তিনি চিকিৎসা বিদ্যায় পারদর্শী ছিলেন।
  
  নাম ও বংশ পরিচয় 
  শিফা বিনতে আবদুল্লাহ কুরাইশ বংশের বনু আদি গোত্রের মহিলা ছিলেন, খলিফা ওমর ও সাহাবী সাঈদ ইবনে যায়িদও এ গোত্রের সদস্য ছিলেন। শিফার ডাকনাম উম্মে সুলায়মান। অনেকে বলেছেন, তার আসল নাম লায়লা এবং পরবর্তীতে তার উপাধি আশ-শিফা নামে পরিচিতি লাভ করেন। তার পিতার নাম আবদুল্লাহ ইবনে আবদে শামস, মাতার নাম ফাতিমা বিনতে আবি ওয়াহাব, যিনি একই বংশের আমর ইবনে মাখযুম শাখার  কন্যা।
  
  আশ শিফার বিয়ে হয় আবু হুসমা ইবনে হুযায়ফা আল আদাবীর সঙ্গে। এবং এই ঘরে একটি সুলায়মান নামে একটি পুত্র সন্তান ও কন্যা সন্তান জন্ম নেয়। তার কন্যা প্রখ্যাত সাহাবা শুরাহবিল ইবনে হাসানার স্ত্রী ছিলেন।
  
  ইসলাম গ্রহণ 
  হিজরতের পূর্বে মক্কাতেই তিনি ইসলাম গ্রহণ করেন এবং প্রথম পর্বে মক্কা থেকে মদিনায় হিজরাতকারী মহিলাদের সাথে হিজরত করেন। আশ শিফা বিনতে আবদুল্লাহ মুহাম্মাদ এর নিকট বাইয়াত গ্রহণ করেন। মুহাম্মাদ যেসমস্ত প্রধান সাহাবাদের বাড়িতে যেতেন তাদের মধ্যে আশ শিফা অন্যতম। মুহাম্মাদ তার বাড়িতে গিয়ে বিশ্রামও নিতেন। আশ শিফা বিনতে আবদুল্লাহ মুহাম্মাদ এর জন্য আলাদা বিছানা ও আলাদা পরিধেয় কাপড়ের ব্যবস্থা পর্যন্ত করে রেখেছিলেন। মুহাম্মাদ তাকে একটি বাড়ী দান করেন, সেই বাড়ীতে তিনি ছেলে সুলায়মানকে নিয়ে বাস করতেন। তিনি মুহাম্মাদ এর স্ত্রী হাফসাকে আরবি পড়া ও লেখা শিখিয়েছিলেন।
  
  আশ শিফার মৃত্যুর পর তার সন্তানেরা ঐ সমস্ত কাপড় অতি যত্নের সাথে সংরক্ষণ করে  রেখেছিলেন। কিন্তু উমাইয় খলিফা মারওয়ান ইবনে হাকাম তাদের নিকট থেকে সেগুলো কেড়ে নেন।
  
  উমরের যুগে 
  আশ শিফা উমরের চাচাত বোন ছিলেন। এজন্য খলিফা উমর ইবনুল খাত্তাব শিফাকে বিশেষ মর্যাদার দৃষ্টিতে দেখতেন। তার মতামতের অত্যন্ত গুরুত্ব দিতেন এবং বিশেষ শ্রদ্ধার ভাব পোষণ করতেন। উমর শিফাকে বাজার পর্যবেক্ষণ ও ব্যবস্থাপনার কিছু দায়িত্ব প্রদান করেন। উক্ত দ্বায়িত্বও তিনি সফলভাবে পালন করেছিলেন। আশ শিফাও উমরের গুণমুগ্ধা ও অনুগত ছিলেন।
  
  একবার খলিফা উমর আশ শিফা এবং আতিকা বিনতে উসাইদকে ডেকে এনে চাদর দান করেন। উমর মাঝে মাঝে আশ শিফার খোঁজ খবর নিতে বাসায় যেতেন এবং নামাজের খবর নিতেন।
  
  গুণাবলী 
  আশ শিফা একজন শিক্ষানুরাগী মহিলা ছিলেন। আরবের গুটিকয়েক লিখতে পড়তে জানা মহিলাদের একজন ছিলেন এবং আরবের মহিলাদের তিনি পড়তে ও লিখতে শেখাতেন। তৎকালীন চিকিৎসাতেও তিনি পারদর্শী ছিলেন। তিনি চর্মরোগের চিকিৎসা জানতেন। এবং এটা নবী স্ত্রী হাফসা বিনতে উমরকেও শিখেছিলেন। ইসলাম গ্রহণের পরেও নবী করীম  এর অণুপ্রেরণায় তিনি তার জ্ঞানচর্চা চালিয়ে যান।
  
  হাদিস বর্ণনা 
  আশ শিফা মুহাম্মাদ ও উমর থেকে সর্বোমোট ১২ টি হাদিস বর্ণনা করেছেন। এবং তার থেকে তার পুত্র সুলায়মান, পৌত্র আবু সালামা, আবু বকর,উসমান প্রভৃতি বিখ্যাত সাহাবাগন হাদিস বর্ণনা করেছেন।
  
  মৃত্যু 
  আশ শিফার সঠিক মৃত্যসন জানা যায় না। তবে অনেকে উমরের খিলাফতকালে ২০ হিজরির কাছাকাছি কোন সময়ে ইন্তিকাল করেছেন এই কথা বলেছেন।
  
  তথ্যসূত্র
  
  বিষয়শ্রেণী:নারী সাহাবা
  বিষয়শ্রেণী:ইসলামে নারী
title: আশ শিফা বিনতে আবদুল্লাহ